अजमेर। नारेली स्थित जैन मंदिर में रविवार को शातिर चोरों ने वारदात को अंजाम देकर जैन मूर्तियों पर लगे तीन चांदी के छत्र और दानपात्र में जमा राशि सहित करीब पंद्रह हजार रुपए का माल साफ कर दिया। मंदिर प्रभारी की रिपोर्ट पर पुलिस ने मौका मुआयना कर मामले की जांच शुरू कर दी है।
अलवर गेट थाना पुलिस के मुताबिक नारेली जैन मंदिर प्रभारी सुकांत जैन ने रिपोर्ट में बताया कि शातिर चोर मंदिर से तीन चांदी के छत्र, दानपात्र में से कुछ राशि समेत करीब पंद्रह हजार रुपए का माल साफ कर गए। वारदात का पता तब जला जब मंदिर के पट खोले गए। तीन मूर्तियों पर लगे छत्र गायब मिले।
पूजा अर्चना का सामान अस्त-व्यस्त पड़ा था। उल्लेखनीय है कि इससे पूर्व हाथीभाटा, पाल बीचला, केसरगंज, गोधा गावड़ी, वैशालीनगर सहित अन्य स्थानों पर लगातार जैन मंदिरों में हुई ताबड़तोड़ चोरी की वारदातों से जैन समाज में खासा रोष व्याप्त है। पुलिस ने अब तक इनमें से सिर्फ एक ही वारदात का खुलासा किया। शेष वारदातों में शातिर चोरों का सुराग तक हाथ नहीं लग सका।
रैकी कर वारदात को दिया अंजाम
जैन धर्म के प्रमुख तीर्थ नारेली स्थित मंदिर में चोरी की सूचना मिलते ही अलवर गेट थानाप्रभारी रामेश्वरलाल सहित अन्य पुलिस अधिकारियों ने मौका मुआयना किया। घटना की जानकारी मिलने पर अधिकारियों ने एफएसएल की टीम को घटनास्थल पर बुलवाया। पुलिस जांच में सामने आया कि शातिर चोरों ने पहले मंदिर की रैकी की है। वह पहाड़ी के रास्तों से मंदिर तक पहुंचे और वारदात कर उसी रास्ते से भाग निकले।
पुलिस का मानना है कि नारेली स्थित जैन मंदिर के सभी प्रवेश द्वारों पर सुरक्षा गार्ड मौजूद रहते हैं। ऐसे में चोर नीचे वाले रास्तों से भीतर नहीं घुस सकते। पुलिस ने इस मामले में रिपोर्ट के बाद आरोपियों की तलाश शुरू कर दी है। इस मामले में पुलिस ने आसपास के कई लोगों से पूछताछ भी की है। इधर चोरी की घटना की जैन समाज के लोगों ने कड़ी निंदा करते हुए चोरी के आरोपियों को जल्द पकड़ने की मांग की है।
hin_Deva hin_Deva hin_Deva hin_Deva hin_Deva hin_Deva